Diari Oficial de la Generalitat Valenciana


Sumari del DOGV 7186, del 07-01-2014 (2013/12508)

ORDE 27/2013, de 26 de desembre, de la Conselleria de Benestar Social, per la qual es regulen i convoquen ajudes en matèria de servicis socials per a l'exercici 2014.
----------------------------------------------------------------------------------------------------------------------------------------------------------------------

### Dades del document

Número de DOGV
:   7186

Data del DOGV
:   07-01-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/12142


Data del document
:   26-12-2013

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública

ORDE 27/2013, de 26 de desembre, de la Conselleria de Benestar Social, per la qual es regulen i convoquen ajudes en matèria de servicis socials per a l'exercici 2014. [2013/12495]  
Des que el text constitucional establira els principis rectors que haurien d'orientar d'ara en avant els poders públics en el traçat de les polítiques d'índole social i econòmica, les actuacions d'impuls públic han trobat, en les matèries de servicis socials i d'acció social, l'àmbit prioritari per a garantir l'aproximació de les diferències entre ciutadans que, progressivament, origina la diversitat de realitats personals, econòmiques, socials o culturals.  
En este sentit, la Generalitat, des dels inicis de l'exercici de les seues competències, ha consolidat un procés creixent d'atenció i de foment de les actuacions dels servicis socials, implicant cada vegada més els agents, públics o privats, que hauran de col·laborar en la seua prestació i gestió.  
Com ja és habitual, l'ordenació dels servicis socials ha sigut canalitzada normativament a través de l'orde que anualment dicta la conselleria competent en esta matèria, en l'actualitat la Conselleria de Benestar Social, seguint el dictat de l'article 45.5 de la Llei 5/1997, de 25 de juny, de la Generalitat, per la qual es regula el Sistema de Servicis Socials en l'àmbit de la Comunitat Valenciana.  
Esta orde de convocatòria d'ajudes en matèria de servicis socials per a l'any 2014 respon tant a la lògica creixent d'interés mencionada, avalada pels resultats obtinguts en les convocatòries precedents, com a l'aparició de nous elements condicionants del contingut que s'ha d'ordenar.  
Finalment, el Decret 193/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Benestar Social assigna a esta conselleria les competències relatives a polítiques de prestació social, servicis socials i dependència, i la present orde se circumscriu a l'espai competencial propi de la Direcció General d'Acció Social i Majors.  
En virtut d'això i en compliment del que estipula l'article 47.11 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana,   
  
  
ORDENE  
  
TÍTOL I  
Ajudes i subvencions  
  
Article 1. Objecte de l'Orde   
És objecte d'esta orde regular i convocar ajudes i subvencions en matèria de servicis socials dirigides a fomentar les següents prestacions i servicis:  
1. Servicis socials especialitzats en les modalitats descrites en el capítol I del títol I d'esta orde.  
2. Prestacions econòmiques individualitzades en les modalitats descrites en el capítol II del títol I d'esta orde.  
  
CAPÍTOL I  
Servicis socials especialitzats  
  
Article 2. Objecte  
Constituïx l'objecte de les ajudes regulades en este capítol:  
a) Fomentar l'atenció en determinats centres de servicis socials especialitzats, per mitjà del seu manteniment, d'acord amb el que establix la secció primera d'este capítol.  
b) Fomentar la realització de programes de servicis socials especialitzats, d'acord amb el que establix la secció segona d'este capítol.  
  
Article 3. Obligacions de les entitats subvencionades  
Són obligacions de les entitats subvencionades les següents:  
1. Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.  
2. Justificar, davant de l'òrgan concedent, el compliment dels requisits i condicions així com la realització de l'activitat i el compliment de la finalitat que determina la concessió o gaudi de la subvenció.  
  
3. Sotmetre's a les actuacions de comprovació, que efectuarà l'òrgan concedent, així com a qualsevol altra actuació de comprovació i control financer que puguen realitzar els òrgans de control competents i aportar tota la informació que els siga requerida en l'exercici de les actuacions anteriors.  
4. Comunicar a la Conselleria de Benestar Social tan prompte com es conega i, en tot cas, amb anterioritat a la justificació de l'aplicació feta als fons concedits, l'obtenció d'altres subvencions, ajudes, ingressos o recursos que financen les activitats subvencionades.  
  
5. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, amb la finalitat de garantir l'exercici adequat de les facultats de comprovació i control.  
  
6. Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.  
7. En tota la informació o documentació que s'oferisca sobre els centres subvencionats, haurà de constar la col·laboració i finançament de la Generalitat, a través de la Conselleria de Benestar Social.  
8. Els centres residencials hauran de facilitar dades sobre la plantilla de personal, usuaris i activitats, utilitzant per a això el sistema telemàtic Daurat desenrotllat per la Conselleria de Benestar Social. Així mateix, hauran de presentar en el Servici d'Autorització i Seguiment de Centres de l'esmentada conselleria, l'annex III d'esta orde degudament omplit i firmat pel director del centre corresponent al finalitzar cada trimestre natural.  
9. Procedir al reintegrament dels fons percebuts en els supòsits que preveu l'article 37 de la Llei 38/2003, de 17 de novembre, General de Subvencions.  
10. No minorar ni anul·lar la consignació que s'haja previst inicialment en el seu pressupost per a este fi.  
11. Les inherents a l'autorització administrativa dels centres, amb l'excepció arreplegada en l'apartat 2 de l'article 10 d'esta orde.  
  
12. No estar incurs, d'acord amb el que establix l'article 13 de la Llei 38/2003, de 17 de novembre, General de Subvencions, en cap causa de prohibició per a obtindre la condició de beneficiari.  
  
Secció primera  
Centres de servicis socials especialitzats  
  
Article 4. Objecte  
Es convoquen ajudes per a finançar el manteniment de centres de servicis socials especialitzats dirigits a atendre necessitats socials específiques en el sector de tercera edat.  
  
Article 5. Sol·licitants  
1. Podran sol·licitar estes ajudes les persones físiques o jurídiques privades que siguen titulars de centres de servicis socials especialitzats de tercera edat, sempre que la seua activitat no tinga ànim lucratiu i que disposen de l'autorització concedida a l'empara de l'article 47 de la vigent Llei 5/1997, de 25 de juny, de la Generalitat, per la qual es regula el Sistema de Servicis Socials en l'àmbit de la Comunitat Valenciana i de l'Orde de 4 de febrer de 2005, de la Conselleria de Benestar Social, per la qual es regula el règim d'autorització i funcionament dels centres de servicis socials especialitzats per a l'atenció de persones majors.  
  
2. Amb caràcter excepcional, basant-se en raons d'extrema necessitat i interés públic, podran ser subvencionats centres que encara no hagen obtingut autorització definitiva per causa que no els siga imputable, de manera que el gaudi de la subvenció quedarà condicionat al fet que estos centres obtinguen l'autorització administrativa de funcionament definitiva durant l'exercici 2014.  
3. Amb independència de l'excepció arreplegada en l'apartat anterior, si estos centres presentaren deficiències que afecten la seguretat dels seus usuaris, això constituiria condició resolutòria de la subvenció atorgada.  
  
Article 6. Criteris de valoració i de finançament dels projectes  
1. Per a l'adjudicació de les ajudes es tindran en compte els següents criteris de valoració, considerant que la puntuació global màxima de cada sol·licitud és de 25 punts:  
a) Continuïtat dels centres de servicis socials especialitzats que es troben en funcionament i que han sigut subvencionats en anys anteriors, a raó de 2 punts per any amb un màxim de 10 punts.  
  
b) Projecte de Gestió del Centre: fins a 10 punts.  
c) Desenrotllament de programes d'atenció a usuaris nous en el sector: fins a 5 punts.  
2. Per a determinar l'import de les subvencions arreplegades en esta secció, s'utilitzarà el criteri de valoració establit en l'apartat a; no obstant això, en funció de les necessitats manifestades en la sol·licitud i a la vista de l'estimació d'ingressos que en concepte d'aportacions dels usuaris o altres fonts es derive de l'anàlisi de la documentació que l'acompanya, podrà utilitzar-se el criteri establit en l'apartat b.  
  
a) Valoració del cost atenent al criteri preu/plaça/dia. En este supòsit, el finançament es concretarà en funció dels mòduls econòmics que, sobre la base de preu/plaça/dia, es fixen a continuació i que s'han de considerar màxims.  
- En les residències de tercera edat, el mòdul per a les places residencials serà fins a 50,00 ?/persona/dia amb caràcter general i fins a 53,3 ?/persona/dia en les residències que acrediten disposar d'infermeria 24 hores.  
- En centres de dia per a persones majors dependents, el mòdul per a les places de centre de dia serà de fins a 38,00 ?/persona/dia.  
Amb caràcter general, per a la determinació de l'import exacte del mòdul aplicable a cada centre, hauran de tindre's en compte, si és el cas, els aspectes següents:  
- Nombre d'usuaris.  
- Adequació del centre als criteris establits en l'esmentada Orde de 4 de febrer de 2005, pel que fa a l'estat de les instal·lacions, infraestructura, personal de què disposen, prestacions que oferixen i a qualsevol altre requisit que s'hi establisca, especialment el de disposar de transport adaptat en el cas de centres de dia, així com al que disposa el Decret 91/2002, de 30 de maig, del Consell, sobre registre d'activitats d'acció social i de registre i autorització de funcionament dels servicis i centres d'acció social a la Comunitat Valenciana.  
  
- Ingressos de l'entitat titular del centre  
- Ingressos aportats pels beneficiaris  
b) Valoració del cost atenent al criteri de la diferència entre els ingressos i els gastos, però amb la consideració, en tot cas, dels conceptes que per a l'avaluació del cost estimat s'indiquen a continuació:  
- Salari del personal, plus de direcció i triennis. La quantia corresponent al plus de direcció i als possibles triennis del personal del centre podrà incrementar el mòdul fixat en funció de les característiques del centre.  
- Altres partides subvencionables. Les partides corresponents a arrendaments, assegurances, tributs i contractes anuals de manteniment de les instal·lacions podran ser subvencionades al 100 %, en la mesura que siga un gasto justificat i no estiga previst en el mòdul corresponent.  
  
Per a determinar l'import de la subvenció dels centres de dia de tercera edat acollits a este criteri, es tindrà en compte el mòdul de 6,20 - plaça/dia referit a costos de manteniment. Al este mòdul es podrà afegir el cost de personal que es considere necessari per al funcionament del centre de dia i que no estiga previst en el personal de la residència.  
  
3. En tot cas, el cost total estimat no podrà superar la quantia que resulte d'aplicar, al nombre d'usuaris del centre, els mòduls unitaris assenyalats en l'apartat 2.a d'este article.  
Així mateix, en la determinació de l'import exacte del mòdul aplicable a cada centre haurà de tindre's en compte els mateixos aspectes esmentats en el punt 2.a anterior.   
  
  
Article 7. Documentació  
La documentació que han de presentar sol·licitants és la següent:  
a) Sol·licitud segons el model que figura en l'annex I d'esta orde, que es trobarà a disposició dels sol·licitants en les direccions territorials de Benestar Social i que haurà d'omplir-se adequadament en tots els seus apartats; s'hi podran afegir fulls complementaris si fóra necessari. En el cas de les persones jurídiques, la sol·licitud haurà de ser subscrita per qui exercisca la representació de l'entitat.  
b) Model de domiciliació bancària, segons el model de l'annex IV d'esta orde, per a les entitats que sol·liciten l'ingrés de la subvenció en un compte diferent del de l'exercici anterior o que sol·liciten per primera vegada l'ajuda.  
c) Autorització expressa a la Conselleria de Benestar Social, inclosa en l'apartat Q de la sol·licitud, perquè esta comprove les dades relatives a la comprovació de la identitat i, si és el cas, del compliment de les obligacions tributàries i amb la Seguretat Social. No obstant això, si de la comprovació efectuada resulta alguna discordança amb les dades facilitades en la seua sol·licitud, l'òrgan instructor estarà facultat per a realitzar les actuacions procedents per a aclarir-la.  
Si el sol·licitant denega l'esmentat consentiment haurà d'aportar els certificats acreditatius de tals circumstàncies.  
d) Declaració responsable de no estar incurs en cap prohibició per a obtindre la condició de beneficiari, assenyalades en l'article 13 de la Llei 38/2003, de 17 de novembre, General de Subvencions (BOE 276, 18.11.2003) i del compliment d'obligacions de reintegrament de subvencions que, si és el cas, se li exigiren, inclosa en l'apartat P de la sol·licitud.  
  
Secció segona  
Programes de servicis socials especialitzats  
  
Article 8. Objecte  
1. Es convoquen ajudes per a la realització de programes de servicis socials especialitzats corresponents als sectors següents:  
a) Tercera edat  
b) Alzheimer.  
c) Minories ètniques.  
d) Transeünts, refugiats, asilats, reclusos i exreclusos, i altres col·lectius descrits en l'article 26 de la Llei 5/1997, de 25 de juny,, de la Generalitat, per la qual es regula el Sistema de Servicis Socials en l'àmbit de la Comunitat Valenciana.  
2. Queden expressament exclosos els programes dirigits a la població immigrant, atés que són objecte d'una convocatòria específica d'ajudes.   
3. Els programes de servicis socials especialitzats corresponents al sector d'Alzheimer, dirigits a la promoció de l'autonomia personal de persones en situació de dependència, hauran de disposar de la corresponent acreditació per part de la Conselleria de Benestar Social.  
  
  
Article 9. Sol·licitants  
Podran sol·licitar subvencions per a l'any 2014 en les matèries regulades en esta secció, les organitzacions o entitats privades sense ànim de lucre que estiguen inscrites en el Registre General dels Titulars d'Activitats, Servicis i Centres d'Acció Social de la Conselleria de Benestar Social, en el dia de la publicació d'esta orde.  
  
Article 10. Criteris de valoració i de finançament dels projectes  
1. Per a l'adjudicació de les ajudes es tindran en compte els següents criteris de valoració; la puntuació global màxima de cada sol·licitud serà de 25 punts d'acord amb la distribució següent:  
a) Programes subvencionats en exercicis anteriors la continuïtat dels quals siga convenient per raons de criteris tècnics, quant a eficiència i eficàcia del programa. Es valorarà a raó de 2 punts per any amb un màxim de 10 punts.  
b) Els que es dediquen a impulsar accions integrades que coordinen l'acció de les distintes àrees de benestar social. Es valorarà amb un màxim de 10 punts.   
c) Programes que impulsen accions integrades d'atenció als sectors objecte de regulació en esta secció amb caràcter globalitzador. Es valorarà amb un màxim de 5 punts.  
2. Per a determinar l'import de les subvencions arreplegades en esta secció s'utilitzaran els criteris de valoració que a continuació es detallen:  
a) El pressupost que l'entitat dedica als referits programes en relació amb el seu pressupost general.  
b) Els programes amb millor i més alt nivell d'execució en exercicis anteriors tindran una assignació proporcional més alta.  
c) Els programes que desenrotllen servicis de promoció per a persones en situació de dependència, de conformitat amb la normativa vigent sobre determinació del contingut dels servicis de promoció de l'autonomia personal.  
3. En tot cas, l'import màxim de la subvenció destinada a cada programa no podrà ser superior al pressupost presentat per l'entitat sol·licitant.  
  
Article 11. Documentació  
En la documentació que han d'aportar les entitats sol·licitants hauran de tindre's en compte les consideracions següents:  
1. La sol·licitud, per triplicat i segons el model que figura en l'annex I d'esta orde, haurà d'estar degudament formalitzada i subscrita per qui representa l'entitat. El nom de l'entitat ha de coincidir amb el que figure en el CIF.  
2. Cada entitat haurà de demanar, en una única sol·licitud, les subvencions per a tots els programes que vullga executar a partir de la qual es formularà un expedient bàsic del que es derivaran peces separades. Estes podran resoldre's independentment.  
3. Autorització expressa a la Conselleria de Benestar Social, inclosa en l'apartat Q de la sol·licitud, perquè esta comprove les dades relatives a la identitat i, si és el cas, el compliment de les obligacions tributàries i amb la Seguretat Social. No obstant això, si de la comprovació efectuada resulta alguna discordança amb les dades facilitades en la seua sol·licitud, l'òrgan instructor estarà facultat per a realitzar les actuacions procedents per a aclarir-la.  
Si el sol·licitant denega l'esmentat consentiment haurà d'aportar els certificats acreditatius de tals circumstàncies.  
4. En els casos en què l'actuació siga d'àmbit municipal es requerirà un certificat de coordinació dels programes i de les actuacions de l'entitat amb la corporació local, expedit per esta.  
5. Model de domiciliació bancària, segons el model de l'annex IV d'esta orde, per a les entitats que sol·liciten l'ingrés de la subvenció en un compte diferent del de l'exercici anterior o que sol·liciten per primera vegada l'ajuda.  
  
CAPÍTOL II  
Prestacions econòmiques individualitzades  
  
Article 12. Objecte i àmbit d'aplicació  
1. Es convoquen ajudes econòmiques dirigides a persones individuals o nuclis familiars per a remeiar una situació greument deteriorada, d'urgent necessitat o amb greus problemes específics que afecten la seua autonomia personal, social i econòmica i que no puguen resoldre amb mitjans econòmics propis, a fi d'aconseguir el seu desenrotllament humà i social normal.  
2. Les ajudes convocades es referixen a les següents modalitats de prestacions econòmiques individualitzades:  
a) Ajudes d'emergència.  
b) Ajudes per al desenrotllament personal de persones de la tercera edat en la modalitat de barreres arquitectòniques.  
3. Estes prestacions individualitzades podran atorgar-se amb caràcter periòdic o, quan es tracte de servicis esporàdics i adquisicions puntuals, per una sola vegada en l'exercici econòmic.  
  
Article 13. Exclusions i incompatibilitats  
1. Queden explícitament excloses de les prestacions econòmiques individualitzades les sol·licituds que es troben en els supòsits següents:  
  
a) Aquelles la resolució de les quals siga competència institucional d'altres organismes públics diferents de la Direcció General d'Acció Social i Majors.  
b) Aquelles que hagen sigut subvencionades pel mateix concepte per altres organismes.  
c) Adquisicions o accions efectuades o executades amb anterioritat a la petició de l'ajuda. No obstant això, podran considerar-se situacions excepcionals degudament justificades.  
2. Serà incompatible la concessió de l'ajuda sol·licitada amb el gaudi gratuït i/o simultani de servicis que cobrisquen els mateixos supòsits i necessitats, a través d'institucions públiques o privades subvencionades, ja que s'establix el principi general d'incompatibilitat de les ajudes individuals i institucionals. Seran compatibles únicament quan presenten una naturalesa diferent i atenguen una finalitat distinta.  
  
  
Article 14. Criteris de valoració i de determinació de la subvenció  
  
1. Les sol·licituds presentades es valoraran d'acord amb la renda per capita de la unitat familiar del sol·licitant, ordenada de menor a major.  
2. La quantia de la concessió estarà en funció dels ingressos globals familiars, del cost de la necessitat i/o dels mòduls màxims determinats per a cada modalitat indicats en els articles 19 i 24 d'esta orde, i no podran excedir, en cap cas, d'estos mòduls o del cost de la necessitat.  
  
  
Secció primera  
Ajudes d'emergència  
  
Article 15. Ajudes d'emergència: característiques i tipologia  
1. Són ajudes econòmiques de caràcter extraordinari destinades a pal·liar les situacions en què puguen trobar-se les persones afectades per un estat de necessitat. Van dirigides a la unitat de convivència.  
2. Tenen caràcter finalista i seran incompatibles amb qualsevol altra prestació pública, dret i percepció econòmica o ingrés privat que puga correspondre al beneficiari o a un altre membre de la llar per a la mateixa finalitat.  
3. Es consideraran situacions d'emergència les que originen gastos extraordinaris per a cobrir necessitats específiques de caràcter bàsic i urgent, com ara:  
a) Gastos imprescindibles per a l'ús de la vivenda habitual.  
b) Gastos excepcionals en què concórreguen circumstàncies de greu o urgent necessitat social i que es consideren d'interés per a l'atenció de persones amb important problemàtica.  
c) Gastos destinats a cobrir necessitats bàsiques familiars.  
  
Article 16. Requisits per a l'accés a les prestacions d'emergència  
  
Els requisits que hauran de complir-se per a accedir a estes ajudes són els següents:  
1. Que el beneficiari no dispose d'ingressos suficients per a afrontar els gastos derivats de la situació d'emergència.  
2. Que la renda per capita de la unitat familiar a què pertany el sol·licitant no supere la quantia anual de 5.007,80 ?.  
3. Que dispose de l'informe tècnic subscrit pels servicis tècnics municipals i per les direccions territorials de Benestar Social en què es determine la necessitat de l'acció objecte de l'ajuda i es faça constar que s'han esgotat tots els recursos existents en les corresponents entitats locals encaminats a resoldre-la.  
  
Article 17. Determinació del límit d'ingressos  
1. Es consideraran ingressos familiars la totalitat dels ingressos bruts procedents de tots i cada un dels membres de la unitat familiar. A estos efectes, es comptabilitzaran tots els ingressos provinents de sous, rendes, propietats, interessos bancaris i pensions o ajudes atorgades per institucions públiques o privades a qualsevol dels membres de la unitat familiar.   
2. La renda per capita s'obtindrà de dividir els ingressos familiars entre el nombre de membres de la unitat familiar.  
3. Als efectes de la present orde, es considerarà unitat familiar la integrada per les persones que convisquen en el domicili familiar, aspecte que s'acreditarà per mitjà d'un certificat de convivència expedit per l'ajuntament corresponent.  
4. S'hauran de justificar els ingressos o la seua carència per mitjà de certificats d'ingressos, informes tècnics o, quan estos documents no puguen ser expedits, per mitjà d'una declaració jurada o una declaració expressa responsable de l'interessat mateix, atorgades davant d'una autoritat administrativa, un notari o la Direcció General d'Acció Social i Majors.  
  
Article 18. Documentació  
1. La documentació que han d'aportar els interessats en este tipus d'ajuda és la següent:  
a) Sol·licitud segons el model oficial que figura en l'annex II d'esta orde, subscrita pel beneficiari o pel seu representant, degudament omplida en la seua totalitat.  
b) Autorització expressa a la Conselleria de Benestar Social, inclosa en l'apartat C de la sol·licitud, perquè esta comprove les dades d'identitat del sol·licitant per mitjà del Sistema de Verificació de Dades d'Identitat, segons establix el Reial Decret 522/2006, de 28 d'abril. No obstant això:   
- Si de la comprovació efectuada resulta alguna discordança amb les dades facilitades pel mateix interessat, l'òrgan instructor estarà facultat per a realitzar les actuacions procedents per a aclarir-la.  
- Si el sol·licitant no presta el seu consentiment, haurà d'aportar una fotocòpia compulsada del document nacional d'identitat, passaport o número d'identificació d'estranger, segons siga procedent.   
c) Certificat de convivència emés per l'ajuntament de residència.  
  
d) Autorització expressa a la Conselleria de Benestar Social, inclosa en l'apartat C de la sol·licitud, per a poder accedir a les dades personals del sol·licitant que es troben en els fitxers de les administracions tributàries i de la Seguretat Social, als únics efectes de comprovar el compliment dels requisits exigits en la present orde.  
En el cas que el sol·licitant no preste el seu consentiment, haurà de presentar fotocòpia compulsada de l'última declaració de l'Impost sobre la Renda de les Persones Físiques (IRPF) referida als ingressos de la unitat familiar o, a falta d'això, haurà d'aportar un certificat negatiu de declaració i un certificat acreditatiu de la pensió rebuda pel sol·licitant.  
  
e) Informe tècnic que justifique la necessitat de l'acció objecte de l'ajuda emés pels servicis tècnics competents esmentats en el punt 3 de l'article 16 d'esta orde.  
f) Tota la documentació requerida pel tècnic que tramita l'ajuda i que siga necessària per a una valoració social adequada.  
g) Model de domiciliació bancària degudament omplit, segons el model de l'annex IV d'esta orde.  
2. Quant a l'ús i protecció de les dades contingudes en esta documentació, caldrà ajustar-se al que disposa la Llei Orgànica 15/1999, de 13 de desembre, de Protecció de Dades de Caràcter Personal.  
  
Article 19. Mòduls econòmics  
1. Els mòduls econòmics màxims pels quals es regixen estes prestacions són els següents:  
a) Ús de la vivenda habitual: fins a 340 ?/mes  
b) Accions extraordinàries: fins a 3.400 -  
c) Necessitats bàsiques: fins a 340 ?/mes  
2. En tot cas, la determinació del mòdul econòmic concret que corresponga dins dels límits màxims assenyalats s'efectuarà segons la necessitat valorada i les disponibilitats pressupostàries per a atendre este tipus d'ajudes.  
  
Secció segona  
Ajudes per al desenrotllament personal de persones de tercera edat  
  
Article 20. Característiques i tipologia  
S'inclouen en esta tipologia totes les ajudes per a l'eliminació de barreres arquitectòniques existents en la vivenda pròpia o en l'edifici de l'ancià que obstaculitzen la seua mobilitat. S'hi comprenen les transformacions o reformes que contribuïxen a evitar els obstacles i a facilitar la mobilitat.  
Article 21. Requisits  
Els requisits que hauran de complir-se per a accedir a este tipus d'ajudes són els següents:  
a) Ser major de 60 anys.  
b) Que hi haja deficiències de caràcter motor o sensorial en el sol·licitant que l'impedisquen o dificulten la seua mobilitat a través de mitjans normals.  
c) Que la sol·licitud estiga referida a elements relacionats amb les necessitats d'accessibilitat i comunicació, de manera que s'exclouen els que signifiquen una millora en la llar/edifici que no estiga directament relacionada amb els impediments físics i/o sensorials.  
d) Idoneïtat d'allò que s'ha sol·licitat per a cobrir la necessitat que planteja el subjecte.  
  
Article 22. Documentació  
1. La documentació que han aportar els interessats en este tipus d'ajudes és la següent:  
a) Sol·licitud segons el model oficial que figura en l'annex II d'esta orde, subscrita pel beneficiari o pel seu representant, degudament omplida en la seua totalitat.  
b) Autorització expressa a la Conselleria de Benestar Social, inclosa en l'apartat C de la sol·licitud, perquè esta comprove les dades d'identitat del sol·licitant per mitjà del Sistema de Verificació de Dades d'Identitat, segons el que establix el Reial Decret 522/2006, de 28 d'abril. No obstant això:   
- Si de la comprovació efectuada resulta alguna discordança amb les dades facilitades pel mateix interessat, l'òrgan instructor estarà facultat per a realitzar les actuacions procedents per a aclarir-la.  
- Si el sol·licitant no presta el seu consentiment, haurà d'aportar una fotocòpia compulsada del document nacional d'identitat, passaport o número d'identificació d'estranger, segons siga procedent.   
c) Certificat de convivència emés per l'ajuntament de residència.  
  
d) Autorització expressa a la Conselleria de Benestar Social, inclosa en l'apartat C de la sol·licitud, per a poder accedir a les dades personals del sol·licitant que es troben en els fitxers de les administracions tributàries i de la Seguretat Social, als únics efectes de comprovar el compliment dels requisits exigits en la present orde.  
En el cas que el sol·licitant no preste el seu consentiment, haurà de presentar una fotocòpia compulsada de l'última declaració de l'Impost sobre la Renda de les Persones Físiques (IRPF) referida als ingressos de la unitat familiar o, a falta d'això, haurà d'aportar un certificat negatiu de declaració i un certificat acreditatiu de la pensió rebuda pel sol·licitant.  
e) Informe mèdic sobre la situació del sol·licitant o certificat de discapacitat.  
f) Per a la modalitat d'eliminació de barreres arquitectòniques, a més:  
- Pressupost de les adaptacions que s'haurien de realitzar.  
- Justificació de la propietat de la vivenda o l'autorització del propietari per a realitzar les reformes.  
- Permisos municipals, si és el cas.  
g) Model de domiciliació bancària degudament omplida, segons el model de l'annex IV d'esta orde.  
2. Quant a l'ús i protecció de les dades contingudes en esta documentació, haurà d'estar-se al que disposa la Llei Orgànica 15/1999, de 13 de desembre, de Protecció de Dades de Caràcter Personal.  
  
  
Article 23. Determinació de la concessió  
1. La forma de determinar la quantia de la concessió serà en funció dels ingressos de la unitat familiar definida en l'article 17.3, del seu nombre de membres, del cost de l'acció i del mòdul econòmic que estipula l'article 24.  
2. La quantia màxima de l'ajuda no podrà ser superior al cost de la necessitat que tracta de cobrir, ni superar el mòdul econòmic que establix l'article 24.  
  
Article 24. Mòdul econòmic  
El mòdul econòmic màxim pel qual es regixen estes prestacions per a l'eliminació de barreres arquitectòniques és d'un màxim de 3.400 ?.  
  
TÍTOL II  
Procediment  
  
CAPÍTOL I  
Lloc i termini de presentació  
  
Article 25. Lloc de presentació  
Les sol·licituds d'ajuda regulades en la present convocatòria es presentaran, junt amb la documentació requerida, en la direcció territorial de Benestar Social de la província on radique el centre o on es pretenga prestar el servici per al qual se sol·licita la subvenció. Tot això, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
Article 26. Terminis de presentació  
El termini de presentació de sol·licituds serà el següent:  
1. Per a servicis socials especialitzats, el termini serà d'un mes a comptar a partir de l'endemà de la publicació d'esta orde en el Diari Oficial de la Comunitat Valenciana.  
2. Per a prestacions econòmiques individualitzades, el termini comprendrà des de l'endemà de la publicació d'esta orde fins al 31 d'octubre de 2014. No obstant això, amb caràcter extraordinari, podran admetre's i tramitar-se les sol·licituds d'ajudes presentades després d'eixa data i abans del 31 de desembre d'eixe any, sempre que s'acredite documentalment l'aparició de la necessitat fora del termini normal de presentació de sol·licituds.  
  
CAPÍTOL II  
Tramitació, resolució i recursos  
  
Article 27. Instrucció  
1. Rebudes les sol·licituds, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, coneixement i comprovació de les dades en virtut de les quals s'ha de pronunciar la resolució.  
  
2. Quan la sol·licitud no reunisca els requisits exigits o no s'acompanye la documentació que d'acord amb esta orde resulte exigible, es requerirà a l'interessat que en el termini de 10 dies esmene la falta o acompanye els documents preceptius, amb indicació que, si no ho fa així, es considerarà que desistix de la seua petició després d'una resolució que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
3. En qualsevol fase de la tramitació dels expedients, a la vista de la documentació que es troba en cada un i de les obligacions que s'adquirixen per la concessió de l'ajuda, es podran demanar els informes dels organismes i de les entitats que es creguen oportuns i efectuar les comprovacions necessàries sobre l'exactitud de tot això.  
4. Amb caràcter general, els tràmits que hagen de ser efectuats pels interessats o interessades en el curs del procediment se substanciaran d'acord amb el que establix l'article 76 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
Article 28. Criteris que s'establixen per a la concessió de les ajudes  
  
El procediment de concessió de les ajudes regulades en la present orde es tramitarà en règim de concurrència competitiva i s'hi preveuran els supòsits següents:  
1. Servicis socials especialitzats  
En el cas de sol·licituds de subvencions de servicis socials especialitzats, en cada direcció territorial de Benestar Social es crea una comissió tècnica instructora, els components de la qual seran designats pel respectiu director territorial, i que comprendrà en tot cas un cap o una cap de servici, un cap o una cap de secció i un tècnic o tècnica.  
Esta comissió tindrà com a missió l'avaluació de totes les sol·licituds presentades, d'acord amb els criteris establits en la present convocatòria i formularà la proposta ordenada segons els criteris establits en la present orde a la comissió de valoració de la Direcció General d'Acció Social i Majors.  
En la Direcció General d'Acció Social i Majors es crea una comissió de valoració composta per:  
- El subdirector o subdirectora d'Acció Social i Majors, que presidirà la comissió.  
- El cap o la cap de Servici de Gestió de Programes.  
- El cap o la cap de Servici de Gestió de Centres de Persones Majors.  
- Dos caps de secció.  
L'esmentada comissió analitzarà les propostes formulades per cada direcció territorial i proposarà, a l'òrgan competent per a la concessió de les ajudes, la relació prioritzada de beneficiaris de les ajudes que es regulen i convoquen en la present orde, amb el límit del crèdit existent.  
  
2. Prestacions econòmiques individualitzades  
En el cas d'ajudes destinades a prestacions econòmiques individualitzades, la comissió tècnica instructora referida anteriorment tindrà caràcter de comissió de valoració.  
L'esmentada comissió elaborarà amb caràcter mensual una llista única prioritzada d'expedients complets en la referida fitxa, d'acord amb els criteris definits en l'article 14 i seguint l'orde que s'hi establix, elevarà a l'òrgan competent per a la concessió d'ajudes propostes successives de concessió a favor del nombre de beneficiaris que permeten les disponibilitats de crèdit existent en cada moment.  
Els expedients inclosos en les propostes successives de la comissió de valoració passaran a englobar-se en la llista única prioritzada.   
  
Article 29. Resolució. Delegació de competències  
1. Es delega la facultat de resolució de les sol·licituds d'ajudes relatives a servicis socials especialitzats en la directora general d'Acció Social i Majors.  
La facultat de resolució de les sol·licituds d'ajudes relatives a prestacions econòmiques individualitzades regulades en el capítol II del títol I de la present orde es delega en els directors territorials de Benestar Social.  
Estes delegacions s'efectuen d'acord amb la Resolució de 27 de febrer de 2009, del conseller de Benestar Social, sobre delegació de l'exercici de competències en determinats òrgans de la Conselleria.  
  
2. El termini màxim per a resoldre i notificar les resolucions sobre les sol·licituds de servicis socials especialitzats i prestacions econòmiques individualitzades serà de sis mesos comptats des de la data en què es facen públics, mitjançant una resolució de la consellera de Benestar Social, els crèdits que financen estes ajudes, així com la seua quantia. En el cas de les sol·licituds de PEI presentades després de la data de publicació dels crèdits, el termini de sis mesos es comptarà a partir de la data de la sol·licitud.  
No obstant això, si es desestima totalment o parcialment sol·licituds per falta de consignació pressupostària i després de la finalització del termini de resolució s'incrementen els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini de 3 mesos comptats a partir de la data de publicació en el Diari Oficial de la Comunitat Valenciana de la resolució de la consellera de Benestar Social que done publicitat a este increment.  
3. En els casos en què haja de requerir-se a l'interessat l'esmena de deficiències i/o l'aportació de documents, el termini determinat en l'apartat anterior s'entendrà suspés durant el transcurs del temps que haja entre la notificació del requeriment i el seu compliment efectiu pel beneficiari o, a falta d'això, pel transcurs del termini concedit.  
  
4. Excepcionalment, podrà acordar-se l'ampliació d'estos terminis en els supòsits previstos en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú, introduïts per la Llei 4/1999, de 13 de gener, que modifica l'anterior.  
5. Transcorregut el termini màxim per a resoldre sense que s'haja notificat cap resolució expressa, les sol·licituds hauran d'entendre's desestimades, de conformitat amb el que disposen l'article 44 de la Llei 30/1992, de 26 de novembre i l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat.  
6. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats nacionals o internacionals, superar el cost de l'activitat que ha de desenrotllar l'entitat beneficiària.  
  
7. Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
8. La Conselleria de Benestar Social no assumirà obligacions que es deriven de la relació laboral del personal dels centres o els servicis subvencionats, sinó que seran els seus titulars els qui respondran amb caràcter exclusiu.  
9. Així mateix, la concessió d'una subvenció a l'empara d'esta orde no comportarà cap obligació per part de la Conselleria de Benestar Social d'atorgar subvencions en exercicis posteriors.  
  
Article 30. Recursos  
Les resolucions expresses o presumptes dictades pels òrgans competents de la Conselleria de Benestar Social, posen fi a la via administrativa i, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, es podrà interposar en contra, potestativament, un recurs de reposició davant del mateix òrgan que l'ha dictada en el termini d'un mes comptat des de l'endemà de la notificació, o bé directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació, o de sis mesos si l'acte és presumpte, de conformitat amb el que disposen els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puga interposar-se qualsevol altre que s'estime pertinent.  
  
  
TÍTOL III  
Del pagament i de la justificació de les subvencions  
  
Article 31. Garanties prèvies al pagament anticipat de la subvenció  
1. Quan es produïsquen bestretes de pagament, el beneficiari de la subvenció estarà obligat a garantir-ne l'import. A estos efectes, s'entendrà per bestretes de pagament les quantitats que siguen alliberades a favor del beneficiari amb anterioritat a què este justifique el gasto corresponent.   
2. El percentatge de la bestreta esmentada serà el que establix en el Text Refós de la Llei d'Hisenda Pública de la Generalitat Valenciana, i es tindrà en compte el que disposa la Llei de Pressupostos de la Generalitat per a l'any 2014.  
3. No obstant això, queden exceptuades del compliment d'esta obligació les entitats sense ànim de lucre i les persones físiques i les famílies en què concórreguen les circumstàncies previstes en l'article 47 bis, apartat 3.a), del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell.  
4. L'esmentada garantia podrà constituir-se en forma d'aval bancari o pòlissa d'assegurament subscrita amb qualsevol entitat oficialment reconeguda. En el cas d'aval bancari, haurà de constituir-se amb caràcter solidari i amb renúncia expressa al benefici d'excussió previst en l'article 1.830 del Codi Civil.  
5. Per a la constitució i tramitació de les garanties, caldrà ajustar-se al que disposa l'Orde de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances (DOGV 350, 7.03.1986).  
6. Siga quina siga la forma triada per a formalitzar la garantia, haurà de depositar-se en els servicis territorials de la Conselleria d'Hisenda i Administració Pública de la província corresponent, que faran entrega al beneficiari de la carta de pagament acreditativa del depòsit. Esta carta de pagament haurà de ser presentada pel beneficiari en la Direcció Territorial de Benestar Social de la província com a requisit previ i inexcusable per al pagament de la bestreta.  
  
Article 32. Sistema de pagament de les subvencions  
El pagament de les ajudes i subvencions regulades en la present orde s'efectuarà ajustant-se al règim que a continuació s'especifica para cada un dels tipus d'ajudes:  
1. En el cas de subvencions corresponents a servicis socials especialitzats, llevat que la legislació de la Generalitat permeta un règim de lliurament de transferències corrents distint, el pagament s'ajustarà al que disposa l'article 47 bis del Text Refós de la Llei d'Hisenda Pública de la Generalitat Valenciana en els següents terminis i percentatges:  
  
a) S'anticiparà un 40 % de l'import de la subvenció després de la seua concessió.  
b) Després de l'aportació i comprovació de la documentació justificativa de l'efectiva i correcta aplicació de la suma alliberada en l'apartat anterior, s'abonarà una segona bestreta la quantia del qual ascendirà al 20 % de l'import de la subvenció.  
c) La resta s'abonarà després de la justificació, per part del beneficiari, de la totalitat del gasto objecte de la subvenció atorgada.  
2. El pagament de les prestacions econòmiques individualitzades s'efectuarà contra presentació, per part de persona beneficiària, de la justificació que acredite el seu dret a la percepció de l'ajuda.  
3. En el cas de les ajudes d'emergència, s'aplicarà el mateix règim previst per a la resta de les prestacions econòmiques individualitzades, llevat que la Llei de Pressupostos de la Generalitat per a l'any 2014 preveja un règim distint.  
  
Article 33. Sistema de justificació de les subvencions  
1. En el cas de beneficiaris de prestacions econòmiques individualitzades, la Direcció Territorial de Benestar Social establirà el seguiment adequat del gasto objecte de la subvenció. Estos beneficiaris estaran obligats a entregar, a requeriment d'eixa direcció, tots els documents, factures, manaments de pagament, etc. que siguen necessaris per a justificar la quantia del gasto efectuat en relació amb l'objecte subvencionat.  
  
2. Per a les subvencions relatives als servicis socials especialitzats, el procediment per a realitzar la justificació estarà directament relacionat amb el règim de pagaments establit en l'article 32 de la present orde per als diferents tipus de subvencions.  
3. En el cas de servicis socials especialitzats, el gasto que hauran de justificar haurà de correspondre's amb:  
a) Quan es tracte de subvencions per al manteniment de centres l'import de les quals ha sigut determinat utilitzant el criteri preu/plaça/dia, caldrà distingir dos supòsits:  
- En el cas que els usuaris del centre estiguen obligats a costejar parcialment el servici de què són beneficiaris, el gasto que hauran de justificar haurà de ser, com a mínim, igual al cost estimat que va servir de base per al càlcul de la subvenció.  
- En cas contrari, el gasto que hauran de justificar serà, com a mínim, igual a la quantia de la subvenció atorgada.  
b) Quan es tracte de subvencions per al manteniment de centres l'import de les quals ha sigut determinat utilitzant el criteri de la diferència entre els ingressos i els gastos o la realització de programes, el gasto que hauran de justificar serà, com a mínim, igual al cost estimat que va servir de base per al càlcul de la subvenció.  
5. En cap cas l'import de la subvenció podrà ser de tal quantia que, com a conseqüència de la percepció d'altres ajudes d'administracions públiques o entitats públiques o privades, del finançament parcial pels usuaris del centre o programa o de qualsevol altra causa, supere el cost de l'activitat que desenrotllarà el beneficiari. En el cas que l'import de la subvenció supere el cost de l'activitat exercida, l'Administració procedirà al reintegrament quant a l'excés i a l'exigència de l'interés de demora des del moment del pagament de la subvenció.  
  
6. Amb independència del tipus de subvenció que es tracte, el termini màxim de presentació de la justificació finalitzarà el dia 31 de gener de l'any 2015.  
7. Excepcionalment, la Direcció General d'Acció Social i Majors podrà admetre documentació presentada fora del termini establit en la present convocatòria, acreditativa de la correcta realització de l'activitat objecte de la subvenció, sempre que el retard obeïsca a causes degudament justificades en l'expedient i no imputables al beneficiari de la subvenció.  
  
Article 34. Documentació justificativa que ha de presentar el beneficiari  
La justificació de les subvencions corresponents a servicis socials especialitzats, a més d'allò que s'exigix en els apartats següents, consistirà en la presentació de la memòria final dels resultats obtinguts amb la subvenció atorgada, en la qual puga valorar-se el compliment o no dels objectius plantejats en la sol·licitud, així com el següent:  
  
a) Quan es tracte de subvencions per a manteniment de centres l'import de les quals haja sigut determinat utilitzant el criteri preu/plaça/dia, la justificació del gasto consistirà en la presentació, davant de la direcció territorial de Benestar Social corresponent, de les relacions mensuals de beneficiaris atesos, en les quals hauran de detallar-se els ingressos aportats pels beneficiaris, sense perjuí de qualsevol altra documentació que puga ser exigida pels òrgans competents de la Conselleria de Benestar Social. Esta documentació haurà d'estar degudament subscrita pel titular del centre o per qui exercisca la seua representació.  
  
b) Quan es tracte de subvencions per a manteniment de centres l'import de les quals haja sigut determinat utilitzant el criteri de la diferència entre els ingressos i els gastos, la justificació del gasto consistirà en la presentació, davant de la direcció territorial de Benestar Social corresponent, de tota la documentació necessària per a acreditar el gasto realitzat, entre la qual haurà d'incloure's, almenys, la següent:  
- Documents acreditatius del gasto corresponent a la nòmina de treballadors del centre, inclosos els fulls de salari degudament subscrits i els documents acreditatius del pagament a la Seguretat Social de les quotes relatives a les cotitzacions socials dels treballadors, on figure el certificat bancari d'haver sigut pagats o carregats en compte.  
  
- En el cas que hi haja persones que presten servicis en el centre a canvi d'una gratificació, hauran de presentar-se els rebuts justificatius del gasto en què conste el nom del centre i el nom, cognoms i DNI de la persona col·laboradora.  
- Si hi ha persones treballant en el centre en virtut de contractes de prestació de servicis, han d'aportar-se les corresponents factures emeses per estos professionals, així com la documentació acreditativa del fet que complixen els requisits exigits per la legislació tributària vigent.  
  
c) Quan es tracte de subvencions que financen la realització de programes de servicis socials especialitzats, la justificació del gasto consistirà en la presentació, davant de la direcció territorial de Benestar Social corresponent, de tota la documentació necessària per a acreditar el gasto realitzat. Els gastos que es justifiquen hauran de tindre relació amb els programes subvencionats.  
Així mateix, si hi ha professionals col·laborant en els programes en virtut de contractes de prestació de servicis, han d'aportar-se les corresponents factures emeses per estos professionals, així com la documentació acreditativa del fet que complixen els requisits exigits per la legislació tributària vigent.   
3. Les factures acreditatives del gasto realitzat hauran de reunir els requisits arreplegats en el Reial Decret 1619/2012, de 30 de gener, pel qual s'aprova el Reglament pel qual es regulen les obligacions en matèria de facturació.  
4. En tot cas, s'haurà de seguir el que disposen les instruccions que, per a la justificació d'ajudes de 2014, seran dictades per la direcció general corresponent.  
  
Article 35. Desistiment sense efectes o minoració de l'import de la subvenció i exigència de reintegraments d'imports indegudament percebuts  
1. Podrà deixar-se sense efecte la subvenció concedida o minorar la seua quantia, amb reintegrament de les quantitats percebudes i l'exigència dels interessos de demora des del moment del pagament de la subvenció, en els supòsits de l'article 37 de la Llei 38/2003, de 17 de novembre, General de Subvencions, d'acord amb el que disposa la corresponent resolució per la qual es deleguen competències en matèria de contractació administrativa i gestió economicopressupostària.  
2. El procediment s'iniciarà d'ofici com a conseqüència de la iniciativa pròpia de l'òrgan competent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria o de la formulació d'una denúncia.  
3. En la tramitació del procediment es garantirà, en tot cas, el dret de l'interessat a l'audiència.  
4. El termini màxim per a resoldre i notificar la resolució serà de tres mesos des del moment que s'incoe l'expedient de revocació o minoració, i si és el cas, de reintegrament.  
5. Les quantitats que s'hagen de reintegrar tindran consideració d'ingrés de dret públic, als efectes del procediment aplicable per a la cobrança.  
  
Article 36  
Les disposicions contingudes en este títol seran aplicables sempre que la corresponent llei de pressupostos o qualsevol altra llei de la Generalitat o les seues normes de desplegament no establisquen condicions distintes.  
  
DISPOSICIONS ADDICIONALS  
  
Primera. Eficàcia de la convocatòria  
L'eficàcia de la present convocatòria queda condicionada a l'existència, en les línies T1326000, T1331000, T1827000, T2188000, T2736000 i T2737000 dels pressupostos de la Generalitat de l'exercici econòmic de l'any 2014, de crèdit adequat i suficient per a atendre les ajudes que s'hi preveuen. A este efecte la Conselleria de Benestar Social publicarà una resolució que especifique tant les línies pressupostàries com les quanties que servisquen de suport a les ajudes descrites en esta convocatòria.  
  
Segona. Unions de fet  
De conformitat amb el que disposen la Llei 1/2001, de 6 d'abril, de la Generalitat, per la qual es regulen les unions de fet i el Decret 61/2002, de 23 d'abril, del Consell, pel qual s'aprova el Reglament de Desplegament de la Llei 1/2001, de 6 d'abril o la norma reglamentària que la substituïsca, podran acreditar-se estes unions per mitjà del corresponent certificat emés pel Registre Administratiu d'Unions de Fet de la Comunitat Valenciana, als efectes d'accedir a les corresponents ajudes regulades en esta orde.  
  
Tercera. Persones jurídiques  
Quan l'especialitat de l'objecte o de les obligacions que es regulen així ho exigisca, les subvencions que tinguen per destinataris persones jurídiques, podran articular-se per mitjà d'un document administratiu subscrit per ambdós parts, on consten els seus drets i obligacions i l'objecte de la subvenció, amb detall dels programes i/o servicis a subvencionar, tot això amb independència de la resolució administrativa d'atorgament de la subvenció, que en tot cas haurà de produir-se.   
  
  
Quarta. Notificació a la Comissió Europea  
Les ajudes concedides en virtut d'esta orde no han ser notificades a la Comissió Europea, per no reunir tots els requisits de l'apartat 1 de l'article 107 del Tractat de Funcionament de la Unió Europea, atés que van dirigides a col·lectius que no exercixen activitat econòmica i persones físiques o entitats locals que exercixen poders públics i tenen caràcter d'administració pública.   
  
DISPOSICIONS FINALS  
  
Primera. Instruccions  
S'autoritza la Direcció General d'Acció Social i Majors a dictar totes les instruccions que siguen necessàries en el desplegament d'esta orde. Estes instruccions tindran, si és el cas, caràcter supletori de les normes previstes en l'apartat anterior.  
  
Segona. Publicitat de centres, servicis i programes  
1. Quan, per part de les entitats sol·licitants, es faça publicitat a través de qualsevol mitjà de comunicació, dels centres i dels servicis, de les activitats i dels programes subvencionats, totalment o parcialment, per mitjà de les ajudes a què es referix esta orde, serà obligatori fer constar explícitament que es tracta d'un centre, servici, activitat o programa subvencionat per la Generalitat.  
2. Quan l'ajuda siga superior al 50 % del cost del servici, en els locals dels centres subvencionats haurà d'exposar-se en un lloc visible una placa d'identificació en què s'indique la condició de centre subvencionat per la Generalitat.  
En tot cas, quan es presente la justificació haurà d'adjuntar-se una fotografia acreditativa d'este aspecte, que s'ha de fer constar en l'ofici de remissió d'esta justificació a la direcció general corresponent.  
  
  
Tercera. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana. No obstant això, no es dictarà cap resolució sobre les sol·licituds d'ajuda a la seua empara mentres no hi haja en els pressupostos de l'exercici econòmic de l'any 2014 crèdit adequat i suficient per a fer front a les ajudes.  
  
  
Quarta. Recursos  
Contra esta orde, que posa fi a la via administrativa, podrà interposar-se, potestativament, un recurs de reposició davant del mateix òrgan que l'ha dictada, en el termini d'un mes a comptar de l'endemà de la seua publicació en el Diari Oficial de la Comunitat Valenciana, de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé podrà interposar-se directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació, d'acord amb el que disposen els articles 10 i 46 de la Llei 29/1998, de 13 de juliol. Tot això sense perjuí que puga interposar-se qualsevol altre recurs que es crega oportú.  
  
  
València, 26 de desembre de 2013  
  
La consellera de Benestar Social,  
ASUNCIÓN SÁNCHEZ ZAPLANA